ഇട്ടിമാണി:മെയ്ഡ് ഇൻ ചൈന

നവാഗതരായ ജിബി-ജോജു സംവിധാനം ചെയ്ത് 2019 സെപ്റ്റംബർ 6ന് പ്രദർശനത്തിനെത്തിയ ഒരു മലയാളഭാഷ കോമഡി ചലച്ചിത്രമാണ് ***ഇട്ടിമാണി:മെയ്ഡ് ഇൻ ചൈന(English:Ittimani:Maid In Chaina)***.ആശിർവാദ് സിനിമാസിൻറ്റെ ബാനറിൽ ആന്റണി പെരുമ്പാവൂർ നിർമ്മിച്ച ഈ ചിത്രത്തിൽ മോഹൻലാലാണ് നായകൻ. കനൽ എന്ന ചിത്രത്തിന് ശേഷം ഹണി റോസ് മോഹൻലാലിന്റെ നായികയായി  ഈ ചിത്രത്തിൽ അഭിനയിച്ചു.ഈ ചിത്രത്തിന്റെ ഫസ്റ്റ്ലുക്ക് പോസ്റ്റർ പുറത്തിറങ്ങിയപ്പോൾ വൻ സ്വീകരണമാണ് പ്രേക്ഷകരുടെ ഭാഗത്ത് നിന്നും ലഭിച്ചത്. ചട്ടയും മുണ്ടും അണിഞ്ഞ് മാർഗ്ഗംകളിയുടെ വേഷത്തിലാണ് മോഹൻലാൽ പോസ്റ്ററിൽ പ്രത്യക്ഷപ്പെട്ടത്.ഒടിയന് ശേഷം ഷാജി കുമാർ ഛായാഗ്രഹണം നിർവഹിച്ച ഈ ചിത്രത്തിൻറ്റെ സംഗീത സംവിധാനം ചെയ്തത് ഫോർ മ്യൂസിക്കും,ദീപക് ദേവും, കൈലാസ് മേനോനും ചേർന്നാണ്.പി പദ്മരാജൻ സംവിധാനം ചെയ്ത് 1987ൽ റിലീസായ തൂവാനത്തുമ്പികൾ എന്ന ചിത്രത്തിന് ശേഷം മോഹൻലാൽ തൃശൂർ ഭാഷ സംസാരിച്ച ഒരു ചിത്രം കൂടിയാണിത്.ഈ ചിത്രത്തിലെ ഏതാനും സീനുകൾ ചൈനയിൽ വച്ചാണ് ചിത്രീകരിച്ചത്.അനുകൂല അഭിപ്രായമാണ് ഈ ചിത്രത്തിന് 
തിയേറ്ററുകളിൽ നിന്നും ലഭിച്ചത്.

വെള്ളിമൂങ്ങ, ചാർലി, മുന്തിരിവള്ളികൾ തളിർക്കുമ്പോൾ തുടങ്ങിയ നിരവധി ചിത്രങ്ങളിൽ സഹ സംവിധായകരായിരുന്നു ജിബിയും ജോജുവും.

## കഥാസാരം
ചൈനയിൽ ജനിച്ച് കുന്നംകുളത്ത് ജീവിക്കുന്ന മാണിക്കുന്നേൽ ഇട്ടിമാത്തൻ മകൻ ഇട്ടിമാണിയുടെയും(മോഹൻലാൽ) അവന്റെ പ്രിയപെട്ടവരുടെയും കഥയാണ് ഇട്ടിമാണി മെയ്ഡ് ഇൻ ചൈന. ഡ്യൂപ്ലിക്കേറ്റന്റെ നാട് എന്ന വിളിപ്പേരുള്ള കുന്നംകുളവും ചൈനയും തമ്മിലുള്ള ബന്ധം തന്നെയാണ് ടൈറ്റിലിന്റെ ഹൈലൈറ്റ്.

സ്വന്തം അമ്മയുടെ ഓപ്പറേഷന് പോലും കമ്മീഷൻ വാങ്ങുന്ന, അമ്മ തെയ്യാമ്മയുടെ ഭാഷയിൽ പറഞ്ഞാൽ വേണ്ടി വന്നാൽ അമ്മയുടെ കിഡ്നി വരെ വിറ്റ് കാശാക്കാൻ പോന്ന തനി ബിസിനസ്സുകാരനാണ് ഇട്ടിമാണി. നാട്ടിൽ ഒരു കാറ്ററിങ് സർവീസും അതിന്റെ മറവിൽ ഡ്യൂപ്ലിക്കേറ്റിൻറ്റെ സാധനങ്ങളുടെ ബിസിനസും ഇട്ടിമാണിക്കുണ്ട്. എന്നാൽ മനസ്സിൽ ഏറെ നന്മയുള്ളവനും അമ്മയെ ജീവനേക്കാളേറെ സ്നേഹിക്കുന്നവനുമാണ്.

വയസ് കുറേയായിട്ടും ഇട്ടിമാണിക്ക് പെണ്ണ് കിട്ടിയിട്ടില്ല. അതിനും കാരണങ്ങൾ ഉണ്ട്. കുസൃതികളും കൗശലങ്ങളും അല്ലറ ചില്ലറ തട്ടിപ്പുകളുമായി ജീവിച്ചു പോകുന്ന ഇട്ടിമാണി അയൽക്കാരിയായ അന്നമ്മയുടെയും മക്കളുടെയും ജീവിതത്തിലേക്ക് കടന്നു വരുന്നതോടെയുണ്ടാകുന്ന സംഭവവികാസങ്ങളിലൂടെയാണ് കഥ വികസിക്കുന്നത്.

## കഥാപാത്രങ്ങൾ
* മോഹൻലാൽ: ഇട്ടിമാണി/മാണിക്കുന്നേൽ മാത്തൻ/ഇട്ടിമാത്തൻ
* ഹണി റോസ്: ജെസ്സി പോത്തൻ
* രാധിക ശരത്കുമാർ: പ്ലാമൂട്ടിൽ അന്നാമ്മ
* ധർമ്മജൻ ബോൾഗാട്ടി: സൈനു
* കെ.പി.എ.സി. ലളിത: തെയ്യാമ്മ/ഇട്ടിമാണിയുടെ അമ്മ
* അജു വർഗ്ഗീസ്: സുഗുണൻ
* വിനു മോഹൻ: അജോ
* ഹരീഷ് കണാരൻ: ജോജി പോത്തൻ/ജെസ്സിയുടെ സഹോദരൻ
* സിദ്ദീഖ്: ഫാദർ ജോൺപോൾ
* സുനിൽ സുഖദ: ഫാദർ
* കോമൾ ശർമ്മ
* അരിസ്ട്രോ സുരേഷ്കപ്യാര് പ്രാഞ്ചി
* സലീം കുമാർ...മാപ്രാണം വർക്കി
* അശോകൻ... ഡോക്ടർ ആസിഫ് മൂപ്പൻ
* ജോണി ആൻറ്റണി... അഡ്വക്കേറ്റ് തര്യൻ
* ആന്റണി പെരുമ്പാവൂർ...ഡീ അഡിക്ഷൻ സെന്റ്റിലെ അറ്റൻഡർ
* ശ്വാസിക...ബെറ്റി
* നന്ദു...റോയ് മാത്യു
* അഞ്ജന അപ്പുക്കുട്ടൻ...തര്യന്റെ ഭാര്യ
* കൈലാഷ് മേനോൻ...സേവിച്ചൻ
* സാജു നവോദയ...മൂശാരി ഭാസ്കരൻ
* സാജു കൊടിയൻ...രജിസ്റ്റാർ
* ശ്രീജിത്ത് രവി... അഡ്വക്കേറ്റ് ജെറി ഇടിക്കുള
* ശശി കലിംഗ...പോത്തൻ(ഫോട്ടോയിൽ മാത്രം)
* യമുന...
ജോജിയുടേയും,ജെസ്സിയുടേയും അമ്മ
* സിജോയ് വർഗീസ്... അലക്സ്
* ശേഖർ മേനോൻ... അച്ചായൻ
* നിരഞ്ജൻ കണ്ണൻ...ഇട്ടിമാണിയുടെ കുട്ടിക്കാലം
* സേതുലക്ഷ്മി...മദർ
* സരസ ബാലുശ്ശേരി... ഓൾഡ് ഏജ് ഹോമിലെ അന്തേവാസി
* സുകുമാരൻ...
അവറാച്ചൻ(ഫോട്ടോയിൽ മാത്രം)

## നിർമ്മാണം
മുന്തിരിവള്ളികൾ തളിർക്കുമ്പോൾ എന്ന ചിത്രത്തിന്റെ ഷൂട്ടിംഗ് സെറ്റിൽ നിന്നും പറഞ്ഞു തുടങ്ങിയ കഥയാണ് ഇട്ടിമാണി മെയ്ഡ് ഇൻ ചൈന എന്ന പേരിലെ മോഹൻലാൽ ചിത്രമായി പരിണമിച്ചത്. സംവിധായകൻ ജിബു ജേക്കബിന്റെ അസ്സോസിയേറ്റുകളായി അന്ന് ഈ ചിത്രത്തിൻറ്റെ സംവിധായകർ ജിബി-ജോജുവും പ്രവർത്തിച്ചിരുന്നു. കാരവാനിൽ മുന്തിരി വള്ളികൾ തളിർക്കുമ്പോൾ എന്ന ചിത്രത്തിന്റെ സ്ക്രിപ്റ്റ് വിവരിക്കാൻ പോകുന്ന നേരത്തിനിടയിലാണ് ആദ്യമായി ഈ ചിത്രത്തെപ്പറ്റി മോഹൻലാലിനോട് പറഞ്ഞത്.മുന്തിരിവള്ളികളുടെ ഫൈനൽ ഡബ്ബിങ് നടക്കുന്ന വേളയിലാണ് ആദ്യമായി കഥ മുഴുവനും വിവരിക്കുന്നത്.എന്നാൽ ആ ചിത്രത്തിന്റെ പ്രൊമോഷനും കഴിഞ്ഞു 2017 ജനുവരി 23നാണ് മോഹൻലാലിന്റെ വീട്ടിലെത്തി ഇവർ തിരക്കഥ വായിച്ചു കേൾപ്പിച്ചത്.തിരക്കഥയിൽ മാറ്റങ്ങൾ വരുത്തി. വെളിപാടിന്റെ പുസ്തകം എന്ന ചിത്രത്തിന്റെ ഷൂട്ടിംഗ് നടക്കുന്ന സമയത്ത് വീണ്ടും മോഹൻലാലിനെ കാണാൻ സംവിധായകരെത്തി. തനിക്കു പകരം മറ്റാരെയെങ്കിലും വച്ച് ചെയ്യൂ എന്നായിരുന്നു മോഹൻലാലിന്റെ മറുപടി. ഒടിയൻ,ലൂസിഫർ, തുടങ്ങിയ ചിത്രങ്ങൾക്ക് അന്ന് മോഹൻലാൽ ഡേറ്റ് കൊടുത്തു കഴിഞ്ഞിരുന്നു. കാത്തിരിക്കേണ്ടി വരും എന്ന സൂചന ഉണ്ടായെങ്കിലും പിന്മാറാൻ സംവിധായകർ തയ്യാറായിരുന്നില്ല.

## റിലീസ്
ഈ ചിത്രം 2019 സെപ്റ്റംബർ 6ന് പ്രദർശനത്തിനെത്തിയത്. പൃഥ്വിരാജ് സുകുമാരൻ നായകനായ ബ്രദേഴ്സ് ഡേ എന്ന ചിത്രവും രജീഷ വിജയൻ മുഖ്യ കഥാപാത്രത്തെ അവതരിപ്പിച്ച ഫൈനൽസ് എന്ന ചിത്രവും ഈ ചിത്രത്തിനൊപ്പമാണ് റിലീസ് ചെയ്തത്.

## ടീസർ
ഈ ചിത്രത്തിന്റെ ആദ്യ ടീസർ 2019 ഓഗസ്റ്റ് 18നു വൈകിട്ട് അഞ്ച് മണിക്ക് റിലീസ് ചെയ്തു.മോഹൻലാലും,കെ പി എ സി ലളിതയും ചൈന ഭാഷ സംസാരിക്കുന്ന വിഷ്വലിൽ നിന്നാണ് 
ടീസർ ആരംഭിക്കുന്നത്.സലിം കുമാർ,സിദ്ദീഖ് തുടങ്ങിയവരെയും ഈ ടീസറിൽ കാണുവാൻ സാധിക്കുന്നുണ്ട്.
## ട്രെയിലർ
2019 ഓഗസ്റ്റ് 28നു വൈകിട്ട് ആറു 
മണിക്കാണ് ഈ ചിത്രത്തിന്റെ ട്രെയിലർ
റിലീസ് ചെയ്തത്.

## സംഗീതം
ഫോർ മ്യൂസിക് ആണ് ഈ ചിത്രത്തിൻറ്റെ
സംഗീത സംവിധാനം നിർവഹിച്ചത്.സന്തോഷ് വർമ്മ,ബിബി-എൽദോസ് എന്നിവരാണ് ഈ ചിത്രത്തിലെ ഗാനങ്ങൾക്ക് വരികൾ എഴുതിയത്.

### ഗാനങ്ങൾ

## അവലംബം

വർഗ്ഗം:2019-ൽ പുറത്തിറങ്ങിയ മലയാളചലച്ചിത്രങ്ങൾ